Partierne bag Togfonden fremlagde fredag deres plan for at redde fonden ved at udskyde nogle af fondens projekter. Efter et møde mellem forligspartierne og finansminister Claus Hjort Frederiksen (V) fredag stod det dog klart, at ministeren ikke ville rette sig efter flertallet.

Derfor vil forligspartierne nu tvinge regeringen til at gennemføre Togfonden med ændringerne ved hjælp af beslutningsforslag i Folketinget, skriver Berlingskes Politiko.

Det oprindelige forlig er ifølge regeringens eftersyn af Togfonden umuligt at gennemføre, da den faldende oliepris har betydet, at indtægterne fra Nordsøen ikke kan dække prisen for alle Togfondens projekter.

I stedet indeholdt det nye forlig fra fredag investeringer på 13,5 mia. kr. frem mod 2019, som blandt andet skulle elektrificere strækningen fra Fredericia til Aalborg og færdiggøre den nye bane over Vestfyn. Herefter skulle yderligere 13,5 mia. kr. investeres fra 2020 og frem, hvormed hovedparten af fondens projekter kunne blive til virkelighed, skriver Politiko.

Det er partierne bag Togfonden, der er blevet enige om aftalen. De tæller Socialdemokraterne, Radikale, SF, Enhedslisten og Dansk Folkeparti, som tilsammen udgør et politisk flertal. Det er dette flertal, der nu vil gennemføre fonden ved hjælp af beslutningsforslag i Folketinget,

Ifølge Socialdemokraternes gruppeformand vil projekterne dermed blive gennemført.

»Finansministeren kan råbe og skrige, men det ændrer ikke på, at det vil blive resultatet,« siger han til Politiko.

Det samme er holdningen hos regeringens støtteparti Dansk Folkeparti, der over for DR har gjort det klart, at partiet vil bringe regeringen i mindretal i sagen om nødvendigt.

»Når der er et markant flertal, så skal regeringen efterleve det flertal, så det forventer jeg også, at den gør,« siger partiets transportordfører, René Christensen, til DR.

Finansminister Claus Hjort Frederiksen påpeger over for flere medier, at han stadig mener, at der er problemer med fondens finansiering.

»Partierne bag Togfonden ønskede at forpligte regeringen til at gennemføre meget betydelige investeringer i baneprojekter efter 2020. Det har jeg afvist. For vi kender jo ikke de økonomiske rammer for tiden efter 2020. Ligesom regeringen lægger vægt på, at der også er midler til at prioritere andre presserende trafikprojekter – ikke mindst til en opgradering af vejnettet. Derfor vil regeringen nu indarbejde sit eget forslag til en tilpasning af Togfonden på finanslovforslaget til august. Her vil vi bl.a. prioritere elektrificeringen af centrale strækninger af jernbanen, så vi får fremtidssikret den kollektive infrastruktur,« siger finansminister Claus Hjort Frederiksen ifølge en pressemeddelelse fra ministeriet.

Ministeren vil dog ikke ignorere flertallet, hvis sagen kommer i folketingssalen, påpeger han over for DR.